เหตุใดความหลงไหลในทองคำของชาวอินเดีย จึงลดลงไป?
อินเดียเป็นประเทศที่ใช้ทองคำรายใหญ่ที่สุดในโลก แต่ตอนนี้ความหลงไหลทองคำในอินเดีย กำลังลดลง
ฤดูกาลงานเทศกาลใหญ่ๆและงานแต่งงานในอินเดีย กำลังจะเริ่มในอีกไม่ถึงสองสัปดาห์ ในช่วงนี้ของแต่ละปีมักเป็นช่วงที่ร้านค้าทองขายดิบขายดี มีลูกค้าคึกคัก แต่ในปีนี้ไม่ค่อยมีลูกค้ามาชมเครื่องประดับทองคำกันมากนักเจ้าของร้านทองร้านหนึ่งในกรุงนิวเดลลีบอกว่า จำนวนลูกค้าลดลงราวครึ่งหนึ่งเทียบกับเมื่อปีก่อนขณะที่ราคาทองคำพุ่งสูงขึ้น และภาวะเศรษฐกิจหดตัวทั่วโลกทำให้คนลดการใช้จ่ายลง เจ้าของร้านทองผู้นั้นกล่าวว่าภาวะเศรษฐกิจมีผลกระทบถึงธุรกิจของเขาอย่างมาก ในช่วงเศรษฐกิจหดตัวนี้ราคาสินค้าอย่างอื่นอาจลดลง อย่าง รถยนตร์ และเครื่องอีเล็กทรอนิกส์แต่ทองคำมีราคาสูงขึ้น และขณะที่ราคาทองคำขึ้นสูงถึงออนซ์ละ 1,000ดอลล่าร์ซึ่งเป็นราคาสูงสุดสำหรับโลหะมีค่านี้ในเวลา 18 เดือนบรรดาผู้ค้าคาดกันว่า ความต้องการจะลดลงอย่างมากในช่วงเทศกาลสำคัญ และฤดูกาลมงคลสมรสในอินเดีย สภาทองคำโลกกล่าวว่าในครึ่งแรกของปีนี้ อินเดียซึ่งเป็นผู้ซื้อทองคำรายใหญ่ที่สุดในโลก นำเข้าทองคำลดลง26 % ซึ่งเป็นระดับต่ำที่สุดในเวลา 6 ปี ความนิยมชมชอบทองคำในอินเดียนั้นมีต้นตอจากวัฒนธรรม และขนบธรรมเนียมประเพณีเครื่องประดับทองคำเป็นของขวัญในงานแต่งงาน ที่มอบให้แก่เจ้าสาวและถือกันว่า การให้ทองคำเป็นของขวัญในช่วงเทศกาลทางศาสนาของฮินดูนั้นเป็นเครื่องหมายของโชคดี และมีธรรมเนียมการมอบทองคำเป็นของขวัญในโอกาศมงคลอื่นๆอย่างเช่นในโอกาสที่เด็กเกิด เป็นต้น ตอนนี้ผู้ที่เข้าร้านทองมีแต่ลูกค้าที่ต้องซื้อ ทองสำหรับพิธีแต่งงานของลูกชาย หรือลูกสาวเท่านั้นเพราะตามธรรมเนียมนั้น การแต่งงานของชาวอินเดียจะต้องมีทองคำในพิธี และลูกค้าเหล่านั้นต้องลดงบประมาณสำหรับการซื้อทองลงด้วยความจำเป็นทางเศรษฐกิจ นอกจากนั้นการค้าทองยังถูกกระทบกระเทือนจากการที่แนวโน้มความนิยมในโลหะมีค่านี้กำลังเบาบางลงด้วยสิ่งบ่งบอกฐานะของคนในอินเดียตอนนี้ ไม่ใช่เครื่องประดับทองคำ หรือเครื่องเพรชพลอยอีกแล้วแต่เป็นโทรศัทพ์มือถือราคาแพง iPod หรือผลิตภัณฑ์ดีไซเนอร์หรูหรายี่ห้อดัง Ajay Mitra ผู้อำนวยการสำนักงานในอินเดีย ของสภาทองคำโลกกล่าวว่า คนตามเมืองใหญ่ๆอย่างนครมุมไบและเดลลี ไม่ค่อยซื้อทองกันแล้ว และความต้องการทองคำในอินเดียกำลังไปอยู่ตามชนบทและเมืองเล็กๆ Ajay Mitra กล่าวว่าเกือบ60 % ของการซื้อทองอยู่ในเขตชนบท ซึ่งเขาคิดว่าเป็นเพราะในชนบท ยังคงมีความใกล้ชิดกับแกนในของสังคมของอินเดียประชาชนจึงยังทำตามธรรมเนียมประเพณีที่ถือปฏิบัติกันมา แต่ในปีนี้พื้นที่ชนบทกว้างขวางในอินเดีย ถูกกระทบกระเทือนจากความแห้งแล้งประชาชนมีรายได้ลดลง และราคาอาหารสูงขึ้น ทำให้คนต้องระมัดระวังการใช้จ่ายมากขึ้นผู้อำนวยการสำนักงานในอนเดียของสภาทองคำโลกจึงเห็นว่าความต้องการทองคำคงจะยังไม่สูงขึ้นมากนัก ในเวลา 6 เดือนข้างหน้า อย่างไรก็ตามจากการที่คนอินเดียชื่นชอบทองคำมาหลายศตวรรษ บรรดาร้านทองจึงตั้งความหวังกันว่าอีกไม่ช้าไม่นานคนก็จะหันกลับมาซื้อทองกันใหม่